Asmi i myssaneɣ d Basel, mmuteɣ si lfeṛḥ acku iban-iyi-d yecbeḥ, d aqcic n taddart-nneɣ, yeɣra yerna d ccix n lakul. Ferḥeɣ acku ur ggiɣ ara am kra tmeddukal-iw i yettbeddilen ameddakel yal dduṛt neɣ yal aggur ma ɛeṭṭlent aṭas ! Ddeqs deg-sent iyi-ḥawten akken ad iyi-semlilent aked kra n warrac i wumi ɛeǧbeɣ maca nekk ttagiɣ. Ur cfiɣ ara amek iyi-d-yeɛǧeb Basel, neɣ amek i bdiɣ ḥemmleɣ-t armi yessaweḍ ad yeqqel d netta kan i swayes ttidireɣ, d netta kan i wumi ttidireɣ. Ttṛaǧuɣ kan melmi a yestufu ad yas ɣur-i ɣer tesdawit. Tameddit, ttṛaǧuɣ kan di texxamt-iw, di Mduḥa, melmi ara yi-tini walbeɛḍ n tullas atan a kem-yettnadi uḥday-nni yerɣan fell-am !